钦定古今图书集成/理学汇编/文学典/第101卷 > 江晖
## 钦定古今图书集成/理学汇编/文学典/第101卷 > 江晖

按《艺苑卮言》，“晖字景旸，文昭公澜子也。以翰林修撰
为按察佥事，年三十六死。有文集曰《亶爰子集》。”按《山
海经》曰：“亶爰之山，多水，无草木，不可以上。有兽焉，其
状如狸而有发，名曰”自为牝牡，食者不妒，取以名
集，别无深义。晖好以奇癖字作文初若不易解者，解
之得平平耳。王稚钦有诗嘲之云：“江生突兀扬文风，
千奇万怪难与穷。博物岂惟精《尔雅》，识字何止过扬
雄。古心已出丘索上，邃旨或与神明通。求深索隐苦
不置，一言忌侠流俗同。令弟大篆逼钟鼎，绝艺耻作
斯邕等。生也为文遣弟书，一出皆称二难并。纵有《楚
史》不可读，满堂观者徒张目。少年往往致讥评，生也
不言但扪腹。君不见，好丑从来安可期，豪杰有时翻
自疑。伯牙竟为知音惜，卞氏能无抱璞悲。请君宝此
无易辙，圣人复起当相知。”读此大略可见。

按《列朝诗集》：“晖字景孚，仁和人，文昭公澜之次子也。
正德丁丑进士，选翰林庶吉士。与同馆舒芬等抗疏
谏南巡，拜杖几毙。馆事竣，当授编修，以前言事，授广
德州知州，召为编修，进修撰。世庙用言者议，简侍从，
使更民事，擢河南佥事，未卜，痰疾盛作，特旨许养病
归。二年卒。景孚为文，钩元猎秘，杂以古文奇字，聱牙”
诘曲，令读者谬根眩霓，至莫能句，隐口汗颜而罢。徐
而绎之，卑之无高论也。与汴人曹嘉东、楚王廷陈、秦
马汝骥齐名一时，有曹、王、江、马之称。集名亶爰子，取
《山海经》“亶爰山有鸟食者不妒”之义以自寓也。
按《名山藏王廷陈传》：江晖，浙人，所著有《亶爰集》。好为
奇诡字，使人不能竟其辞。妻妒甚，与之反目，晖自缢
死。